สัปดาห์นี้ปัจจัยต่างประเทศส่งผลจำกัด แนะจับตาปัจจัยในประเทศ (ยอดผู้ติดเชื้อ / โครงการประมูลภาครัฐ / การกู้เพิ่มของภาครัฐพร้อมขยายเพดานหนี้) ประเมินกรอบ 1,555-60 จุด แนะ RBF, AMATA เก็งกำไร CK
18 พฤษภาคม 2564

เมื่อวานที่ผ่านมาจีนรายงานตัวเลขสำคัญทางเศรษฐกิจอย่างยอดค้าปลีกเดือนเมษายน (Retail sale) ต่ำกว่าที่ตลาดประเมินไว้ที่ 17.7% (คาด 24% และปรับลดจากเดือนก่อนหน้าที่ 34.2%) ในขณะที่ยอดผลิตอุตสาหกรรมเติบโตเท่ากับที่คาด 9.8% แต่ปรับลงจากช่วงเดือนก่อนหน้าที่ 14.1% การเติบโตที่ลดลงจากช่วงเดือนก่อนหน้าเป็นผลจาก Base effect ในช่วงเวลาเดียวกันของปีก่อน ประกอบกับบางอุตสาหกรรมของประเทศจีนเริ่มได้รับผลกระทบจากต้นทุนสินค้าโภคภัณฑ์ที่ปรับขึ้นเด่นอย่างมีนัยยะ รวมถึงการขาดแคลนชิปเริ่มส่งผลกระทบเป็นวงกว้าง โดยยอดผลิตอุตสาหกรรมรถยนต์หดตัวกว่า 6.8% ในขณะที่อุปกรณ์ Home Appliances หดตัวจากเดือนก่อนหน้าอย่างมีนัยยะเช่นกัน ประเทศจีนซึ่งถือเป็นประเทศขนาดเศรษฐกิจขนาดใหญ่ที่เข้าสู่ช่วงวิกฤตกและออกจากวิกฤตก่อนประเทศอื่นๆ เบื้องต้นเราเห็นสัญญาการฟื้นตัวสำหรับการส่งออกและการลงทุนในประเทศ อย่างไรก็ตามการบริโภคในประเทศเริ่มส่งสัญญาณอ่อนตัว เบื้องต้นเราคาดลักษณะการฟื้นตัวของเศรษฐกิจแต่ในลรประเทศจะมีลักษณะไม่ต่างกับประเทศจีนมาก กล่าวคือตัวขับเคลื่อนเศรษฐกิจในระยะสั้นนำโดยภาคการส่งออก อย่างไรก็ตามการภาคบริโภคจะใช้เวลาฟื้นตัวยาวนานกว่าหรือแม้กระทั่งรอการเกิด Herd Immunity ล่าสุดเมื่อเช้าที่ผ่านมาญี่ปุ่นรายงาน GDP ไตรมาสหนึ่งต่ำกว่าคาดเช่นกันที่ -5.1% (คาด -4.6%) เป็นผลจากการบริโภคที่ยังหดตัว 1.4% ในขณธะภาคส่งออกเติบโต 2.3% ซึ่งในเชิงกลยุทธ์เรายังไม่แนะลงทุนหุ้นในกลุ่มดังกล่าว หันลงทุนในกลุ่มที่ได้ประโยชน์จากการฟื้นตัวของเศรษฐกิจต่างประเทศหรือผลกระทบที่จำกัดต่อ Downside เศรษฐกิจในประเทศ สำหรับกลุ่มต่างประเทศนำโดยกลุ่มปิโตรเคมี (IVL, PTTGC) สำหรับกลุ่มในประเทศเราแนะทยอยสะสมกลุ่มนิคม AMATA , กลุ่มโลจิสติกส์ JWD และเก็งกำไรกลุ่มก่อสร้างที่วันนี้รฟทเตรียมเปิดประมูล E-bidding โครงการรถไฟทางคู่ 3สัญญารวมประมาณ 7.2หมื่นล้านบาท (เด่นชัย-เชียงราย-เชียงของ) ซึ่งถือเป็นโครงการขนาดใหญ่ของภาครัฐที่เปิดประมูลในปีนี้ เบื้องต้นเราประเมินว่า CK มีโอกาสได้ขั้นต่ำหนึ่งสัญญาในระดับ 2.6หมื่นล้านบาท เนื่องจากถือเป็นหนึ่งในบริษัทรับเหมาที่มีความเชี่ยวชาญของการทำอุโมงค์ สำหรับภาพรวมกลุ่มก่อสร้างเบื้องต้นเราแนะนักลงทุนเพียงเก็งกำไรระยะสั้น (ไม่เหมาะกับการถือระยะยาว)
Economic Data: สภาพัฒน์รายงานตัวเลข GDP ไทยไตรมาสหนึ่งหดตัว 2.6%YoY (+0.2% QoQ) โดยเศรษฐกิจในไตรมาสที่ 1 ปีนี้ได้รับผลกระทบจากการแพร่ระบาดโควิดช่วงต้นปีและผลกระทบต่อเนื่องจากการแพร่ระบาดในปีที่แล้ว โดยการบริโภคภาคเอกชนรวมหดตัว 0.5% YoY ฉุดโดยกลุ่มสินค้าคงทนและกึ่งคงทนที่หดตัวสูง 8% และ 10.8% ตามลำดับ ขณะที่ภาคการท่องเที่ยวและบริการหดตัวมากถึง 63.5% YoY สำหรับส่วนที่ฟื้นตัวได้ดีได้แก่ การลงทุนรวมขยายตัวได้ 7.3% YoY โดยการลงทุนภาคเอกชนกลับมาขยายตัว 3.0% YoY เป็นครั้งแรกในรอบ 5 ไตรมาสและการลงทุนภาครัฐขยายตัวในเกณฑ์สูงถึง 19.6% YoY ขณะที่การส่งออกสินค้ากลับมาขยายตัวเป็นครั้งแรกในรอบ 4 ไตรมาสที่ 3.2% YoY มองไปข้างหน้าสภาพัฒน์ได้ปรับประมาณการ GDP ทั้งปี 2021 จากกรอบ  2.5-3.5% ลดลงเหลือ 1.5-2.5% รับผลกระทบการระบาดระลอกใหม่ (Kresearch ปรับGDP ปีนี้ลงเหลือ 1.8% YoY) โดยคาดว่าการบริโภคภาคเอกชน ขยายตัว 1.6% YoY, การอุปโภคบริโภครัฐบาล 5.1% YoY, การลงทุนภาคเอกชน 4.3% YoY, การลงทุนภาครัฐ 9.3% YoY และการส่งออกขยายตัว 10.3% YoY ขณะที่มีการปรับจำนวนนักท่องเที่ยวต่างชาติเหลือเพียง 5 แสนรายในปีนี้ ภายใต้สมมติฐานควบคุมการระบาดโควิทได้ในช่วงเดือน มิ.ย.64 เป็นต้นไป ทั้งนี้สภาพัฒน์ยังเสนอแนะการบริหารจัดการเน้นความเร่งด่วนในการควบคุมการแพร่ระบาดและการกระจายวัคซีนเป็นสำคัญ พร้อมทั้งออกมาตรการเยียวยาทั้งผู้ประกอบการและประชาชนให้ทั่วถึงและการขับเคลื่อนการส่งออกสินค้าไปยังตลาดหลักที่มีการฟื้นตัวทางเศรษฐกิจชัดเจน
มุมมองตลาดหุ้น/กลยุทธ์การลงทุน คาด SET แกว่งในกรอบ 1,550-60จุด แนะนำ RBF, AMATA  เก็งกำไร CK
หุ้นแนะนำ RBF (ราคาพื้นฐาน 20 บาท) รายงานกำไรสิทธิ 1Q21 ลดลง 49 YoY จากรายได้ธุรกิจโรงแรมหดตัว 81.60% อย่างไรก็ตามรายได้จากการดำเนินงานเพิ่มขึ้น 5.04% YoY ธุรกิจอาหารจะได้รับผลกระทบจำกัดจากการระบาดโควิทระลอกสาม แนวโน้มระยะข้างหน้าคาดว่าจะดีขึ้นหลังเตรียมขายธุรกิจโรงแรมที่ฉุดรั้งกำไรรวมบริษัทและปัญหาขาดตู้คอนเทนเนอร์ที่คาดว่าจะดีขึ้น AMATA (ราคาพื้นฐาน 22.60 บาท) รายงานกำไรไตรมาส 1/2564 ลดลง 16.5% YoY และ 53.2% QoQ ดีกว่าคาด 40% จากรายได้บริการที่ดีกว่าคาดและค่าใช้จ่ายที่ตำกว่าคาด 2Q21 คาดว่าจะดีขึ้นจากการรับรู้กำไรจากกิจการในเวียดนามก่อนที่กิจการในไทยจะกลับมาหนุนในไตรมาส4  CK (ราคาพื้นฐาน 28.65 บาท) มุมมองบวกระยะยาวต่อการประมูลโครงการภาครัฐซึ่งคาดว่าจะช่วยให้กำไรสุทธิเติบโตแบบ s-curve และความสำเร็จในการสร้างยอด backlog ขึ้นเป็น 200,000 ลบ.
รายงานตัวเลขเศรษฐกิจ: 
วันอังคาร ญี่ปุ่น:ตัวเลข GDPQ1 เบื้องต้น ตลาดคาด -4.6% YoY -1.2% QoQ ยุโรป:ตัวเลข GDPQ1 เบื้องต้น ตลาดคาด -1.8% YoY -0.6% QoQ สหรัฐฯ:ตัวเลขขออนุญาติสร้างบ้านเดือนเมษายน
วันพุธ ญี่ปุ่น:ตัวเลขการผลิตภาคอุตสาหกรรมเดือนมีนาคม อังกฤษ:ตัวเลขเงินเฟ้อผู้บริโภค (CPI) เดือนเมษายน/ตัวเลขเงินเฟ้อผู้ผลิต (PPI) เดือนเมษายน อังกฤษ ยุโรป:ตัวเลขเงินเฟ้อผู้บริโภค (CPI) เดือนเมษายน ตลาดคาด 1.6% YoY 0.6% MoM สหรัฐฯ:รายงานสต๊อกน้ำมันดิบ
วันพฤหัส สหรัฐฯ:รายงานผลประชุมธนาคารกลางสหรัฐ (FOMC meeting minutes) ญี่ปุ่น:ตัวเลขนำเข้า/ส่งออก/ดุลการค้า/Tankan Index       
วันศุกร์ เกาหลีใต้: ตัวเลขเงินเฟ้อผู้ผลิตเดือนเมษายน ญี่ปุ่น: PMI ภาคการผลิตเดือนพฤษภาคม อังกฤษ: ตัวเลขยอดค้าปลีกเดือนเมษายน ยุโรป: ตัวเลข PMI รวมและภาคผลิตและภาคบริการเดือนพฤษภาคม สหรัฐฯ:ตัวเลข PMI ภาคการผลิตเดือนพฤษภาคม